
[bookmark: TextBodyBegin]Evropski parlament,
–	ob upoštevanju svojih prejšnjih resolucij o Islamski republiki Iran,
–	ob upoštevanju členov 150(5) in 136(4) Poslovnika,
A.	ker je bilo iransko ljudstvo po vstaji leta 2025 in 2026 priča največjemu množičnemu umoru protestnikov v zgodovini države, saj je bilo ubitih več deset tisoč ljudi, od tega 236 mladoletnikov, ter množičnim pridržanjem, številnim usmrtitvam, mučenju in vsakodnevnemu terorju; ker ima Iran najvišje število usmrtitev na prebivalca na svetu; ker režim sedanjo vojno izrablja za prikrivanje še hitrejših usmrtitev;
B.	ker je neodvisna mednarodna misija EU za ugotavljanje dejstev o Iranu opozorila, da bi lahko represija pomenila kaznivo dejanje zoper človečnost;
C.	ker so marca 2026 oblasti začele izvajati usmrtitve januarskih protestnikov, in sicer po zrežiranem sojenju na podlagi priznanj, pridobljenih z mučenjem, spolnim nasiljem ter predvajanjem izsiljenih priznanj in lažnih usmrtitev;
D.	ker je režim nesorazmerno usmerjen proti verskim in etničnim manjšinam, vključno z Ahvazi, Afganistanci, Azeri, bahajci, Beludži, kristjani, judi, Kurdi, suniti in zaratustrijci; ker režim zaostruje svojo kampanjo proti borcem za pravice žensk, novinarjem in zagovornikom človekovih pravic;
1.	izraža solidarnost z iranskim ljudstvom in njegovim bojem za svobodo, demokracijo in človekove pravice;
2.	obsoja vse večjo represijo, ki jo izvaja režim, in uporabo smrtne kazni za zatiranje politične mobilizacije; zahteva, naj se usmrtitve takoj prenehajo in naj se smrtna kazen v celoti odpravi;
3.	obžaluje skrivne usmrtitve oporečnikov marca in aprila 2026, predvsem mladoletnikov; se poklanja neizmernemu pogumu tistih, ki so bili usmrčeni;
4.	zahteva takojšnjo in brezpogojno izpustitev vseh političnih zapornikov in ustrezen pregon tistih, ki so izvajali nasilje v zaporih;
5.	poudarja, da aretaciji Peyvanda in Borne Naimi iz skupnosti Baha’i ponovno ponazarjata brutalno zatiranje manjšin, ki ga izvaja režim, ter poziva k njuni takojšnji in brezpogojni izpustitvi;
6.	poziva Svet, naj razširi sankcije proti iranskim uradnikom, odgovornim za represijo, vključno s sodstvom, upravo zaporov, Islamsko revolucionarno gardo in subjekti, povezanimi z vrhovnim voditeljem;
7.	poziva, naj se proti pripadnikom Islamske revolucionarne garde in njihovim tesnim družinskim članom uvedejo sankcije na premoženje in naj se jim prepove vstop v EU; 
8.	poziva države članice, naj ukinejo iranske diplomatske misije, povezane z nadnacionalno represijo;
9.	poziva Komisijo in države članice, naj zmanjšajo vrzeli pri izvrševanju sankcij;
10.	poziva države članice, naj zagotovijo, da bo imela neodvisna mednarodna misija EU za ugotavljanje dejstev o Iranu na voljo dovolj sredstev, ter naj delijo informacije z misijo in ustanovijo sodišče za Iran, da bi lahko preganjali odgovorne in zagotovili univerzalno pristojnost evropskih sodišč;
11.	obsoja prekinitev dostopa do interneta v Iranu ter poziva EU in njene somišljenike, naj Irancem omogočijo varen internetni dostop;
12.	poziva države članice, naj pri obravnavi primerov v nacionalnem pravnem okviru ustrezno upoštevajo ranljivost preganjanih Irancev;
13.	poziva podpredsednico Komisije/visoko predstavnico Unije, Svet in države članice, naj človekove pravice, izpustitev vseh političnih zapornikov, odpravo usmrtitev in pravico za žrtve postavijo v središče vseh prizadevanj za končanje vojne;
14.	naroči svoji predsednici, naj to resolucijo posreduje Svetu, Komisiji, podpredsednici Komisije/visoki predstavnici Unije, vladam in parlamentom držav članic ter oblastem Islamske republike Iran.

